|  |  |  |
| --- | --- | --- |
| Datums skatāms laika zīmogā |  Nr. | 9.1-4e/475/2021 |
| Uz |  |  Nr. |  |

Ekonomikas ministram

Jānim Vitenbergam

*Par Ministru kabineta noteikumu*

*projektiem “Grozījumi Ministru kabineta*

*2020.gada 2.septembra noteikumos Nr.560*

*“Noteikumi par elektroenerģijas ražošanu,*

*izmantojot atjaunojamos energoresursus, kā arī*

*par cenu noteikšanas kārtību un uzraudzību”” un*

*“Grozījumi Ministru kabineta 2020.gada*

*2.septembra noteikumos Nr.561*

*“Noteikumi par elektroenerģijas ražošanu,*

*uzraudzību un cenu noteikšanu, ražojot*

*elektroenerģiju koģenerācijā””*

Pēc diskusijām ar nozaru pārstāvjiem, Zemkopības ministrija aicina vēlreiz izvērtēt sagatavotos noteikumu projektus “Grozījumi Ministru kabineta 2020.gada 2.septembra noteikumos Nr.560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību”” un “Grozījumi Ministru kabineta 2020.gada 2.septembra noteikumos Nr.561 “Noteikumi par elektroenerģijas ražošanu, uzraudzību un cenu noteikšanu, ražojot elektroenerģiju koģenerācijā”” (turpmāk – noteikumu projekti), un to anotācijas un neatbalsta to tālāku virzību, ja netiks vēlreiz izvērtēti būtiskākie nosacījumi un rasts alternatīvs risinājums, lai biogāzes stacijas varētu turpināt darbu un nepārtraukt ražošanu.

Šobrīd noteikumos kritiski svarīgākais nosacījums ir IRR aprēķina metodikas pārskatīšana, kur būtiskākais:

1. Uzskatām, ka no noteikumiem pirmkārt ir **jāizslēdz** **prasības** ar atpakaļejošu spēku pieprasīt atmaksāt **it kā** pārmaksāto atbalstu un mainoties IIR aprēķinam, ja tas ietekmē negatīvi saimniecisko darbību, ir jāparedz pārejas periods, kura laikā ražotājs turpina saņemt OI un cenšas pārorientēt savu darbību.
2. IRR noteikšana (pārkompensācijas novēršana)  balstās faktiskajās izdevumu vērtībās, taču visām pretī jābūt arī līmeņatzīmēm, kuras pielieto periodos, kad nav iespējams uzrādīt faktiskās vērtības. Šā brīža noteikumu projektos nav noteiktas līmeņatzīmes ne sākotnējām investīcijām, ne papildu investīcijām.
3. Ja ekspluatācijas izdevumus iekļauj aprēķinā tikai ar līmeņatzīmēm, tad tiem ir jābūt pamatotiem reālos faktos un maksimāli pietuvinātiem vidējām nozares vērtībām. Ņemot vērā, ka absolūti lielākajai daļai uzņēmumu ir jau veikts IRR aprēķins pēc sākotnēji noteiktās kārtības (tajā skaitā **arī samazināti iepirkuma tarifi**), nozare uzskata par pareizāko risinājumu, ka turpmākiem aprēķiniem tiek izmantotas līmeņatzīmes no līdzšinējās IRR aprēķina kārtības. Proti, nozare uzskata, ka ekspluatācijas izdevumu vērtēšana tikai caur līmeņatzmēm (kurām, saprotams, jāatspoguļo nozares patiesā aina – no **atbilstošiem kvalitatīviem pētījumiem**) ir pieļaujama **vienīgi tad**, ja tiek atjaunota spēkā esošā kārtība, kurā atsevišķi formulās ir iekļautas "ekspluatācijas izmaksas", "pārējās darbības izmaksas" un darba slodžu līmeņatzīme ar attiecināmo algu tabulu un tas viss tiek indeksēts ar inflācijas koeficientu.
4. Noteikumu grozījumi var tikt apstiprināti tikai kopā ar metodiskajiem norādījumiem IRR aprēķināšanas veikšanai. Konkrēti – ir jābūt skaidri definētiem kritērijiem, kā tiks noteiktas atbalstāmās (vai nē) investīcijas un izdevumi.

Papildus iepriekš minētajam nozares uzņēmēji uzskata,  ka ražotājam ir tiesības izstāties no obligātā iepirkuma sistēmas jebkurā brīdī. **Nedrīkst pielietot** vēl kādus represīvus instrumentus **pēc labprātīgas atteikšanās** no atbalsta saņemšanas.

Tā pat noteikumu projektos ir vēlreiz jāizvērtē un no noteikumu projektiem ir jāizslēdz **retroaktīvās (uz pagājušo periodu vērstas)** prasības par pamatlīdzekļu vērtības saistīšanu ar OIK tiesībām.  Paredzamajā Vienotā tehnoloģiskā cikla (VTC) principa piemērošanas kārtībā ir pieļaujamas tikai prasības un nosacījumi mākslīgi sadalīto staciju apvienošanai (kuras ir sadalītas, lai optimizētu  tarifu piemērošanu), bet **nav pieļaujama** kurināmā sagatavošanas daļas iekļaušana VTC.

Zemkopības ministrija atkārtoti aicina Ekonomikas ministriju vēlreiz diskutēt ar nozari par iepriekš minētajiem punktiem un nozare ir gatava piedāvāt arī nepieciešamos grozījumus noteikumos, izstrādāt definīcijas un papildinājumus terminu skaidrojumā.

Papildus nozare ir gatava vēlreiz diskutēt par noteikumos lietotajiem terminiem un izvērtēt iespēju iekļaut definīcijas kas attiecās uz biogāzes staciju, lai nodrošinātu to, ka atbalsts būtu vērsts tieši uz biogāzes stacijām un tādējādi varētu nodrošināt to nepārtraukto darbību.

Zemkopības ministrs K.Gerhards

Silicka 67027393

natalja.silicka@zm.gov.lv

ŠIS DOKUMENTS IR PARAKSTĪTS AR DROŠU

ELEKTRONISKO PARAKSTU UN SATUR LAIKA ZĪMOGU